चामल, दाल उत्पादक संघका अध्यक्ष कुमुद दुगड भने मूल्यवृद्धिमा व्यापारीलाई दोष दिनु गलत भएको बताउँछन्। उनी नेपालमा आयात हुने ९० प्रतिशत दाल र गेडागुडीको भाउ अन्तर्राष्ट्रिय बजारमै बढेको बताउँदै दुगड भन्छन्, “भारतमा मसुरोको आन्तरिक उत्पादन खस्किएपछि त्यसले मूल्यलाई थप प्रभाव पारेको हो।” उनी खाद्यान्नको बजार दैनिक तलमाथि भइरहने कारणले बजारलाई कसैले नियन्त्रणमा राख्न नसक्ने र त्यसको आफ्नै गति हुने ठान्छन्। भारतमा 'फुड कर्पोरेसन अफ इण्डिया' मार्फत सरकारले बजार मूल्य स्थिर राख्ने गरेको तर नेपालमा त्यस्तो कुनै निकाय नभएको बताउँदै दुगड थप्छन्, “व्यापारी मिलेर मूल्य निर्धारण गर्छन् भन्ने कुरो शतप्रतिशत झूटो हो।”
